text: 16-årig dreng anholdt for knivstikkeri
  08 oktober 2015 kl. 08.27
  En 16-årig dreng er anholdt for natten til torsdag at have stukket en 22-årig i maven med en kniv.
  En 22-årig mand er natten til torsdag stukket i maven af en 16-årig dreng ved Bredstenlundvej syd for Bredsten.
  Den 22-årige ligger for øjeblikket på Kolding Sygehus og er uden for livsfare efter det ene stik i maveregionen. Hans tilstand er stabil, oplyser Frede Nissen fra lokalpolitiet i Vejle.
  Episoden fandt sted kl. 01.49 natten til torsdag.
  Begge personer kender i forvejen hinanden og er fra lokalområdet.
  Politiet kan ikke oplyse yderligere. Den 16-årige fremstilles i grundlovsforhør kl. 15.00 torsdag ved Retten i Kolding.
  